Nordjyske MF'ere ser den tredje limfjordsforbindelse som mere realistisk efter SF's regeringsexit.

SF's udtræden af regeringen er godt nyt for en tredje limfjordsforbindelse. Det mener flere nordjyske folketingspolitikere, som håber, at en realisering af forbindelsen er kommet et stort skridt nærmere, oplyser DR Nordjylland. Venstres Karsten Lauritzen siger, at SF og især SFs transportminister Pia Olsen Dyhr har blokeret en regeringsbeslutning for en ny forbindelse over Limfjorden. - Når SF er ude af regeringen, så kan vi håbe, at vi komme videre med det projekt også af hensyn til de mange boligejere, som er i klemme, siger Karsten Lauritzen. Også socialdemokraten Bjarne Laustsen ser nye muligheder for den tredje Limfjordsforbindelse, efter at SF har forladt regeringen. - Det er en kendt sag, at SF ikke var glade for en vestlig linjeføring og nu kan vi måske se vores snit til at få gennemført beslutningen i løbet af 1 år til 1½ år, siger Bjarne Laustsen.